Специалности в корабостроенето и химическата индустрия най-малко желани от варненските седмокласници
Източник: Varna24.bg 08:34 / 21.08.2018 Отпечатай Изпрати
Най-малко желани от седмокласниците тази година са специалностите в областта на корабостроенето и химическата индустрия. Това каза за "Фокус“ Венцеслава Генова, началник на Регионалното управление на образованието (РУО) във Варна. Тя припомни, че шест паралелки за прием след VII клас са закрити в училищата във Варненско на първия етап на класиране, а след трето класиране в училищната мрежа във Варна и областта е извършена оптимизация и преструктуриране на паралелките за прием след VII клас. Основно закритите и преобразувани паралелки са в сферата на професионалните гимназии. Има и една закрита паралелка профил "Изобразително изкуство“ в СУ "Любен Каравелов“ във Варна.
"Най-малко желани тази година са специалностите в областта на корабостроенето, кораборемонта и химическата индустрия. Преструктурирана е и паралелка в гимназията по селско стопанство в Провадия“, добави Венцеслава Генова. Запазени са паралелките със защитените от държавата специалности по професии. Приемът в училищата във Варна продължава и към момента. "Това е потенциалът, с който разполагаме за запълване на местата“, заяви Венцеслава Генова. Тя добави, че местата се запълват от ученици с успешно положени поправителни изпити, деца на семейства, завръщащи се от чужбина или мигриращи в страната от едно в друго населено място, както и от ученици, на които се признава завършен клас, придобит в училище на чужда държава.